ΓΡΑΠΤΗ ΕΡΩΤΗΣΗ P-3311/97 υποβολή: Antoni Gutiιrrez Dνaz (GUE/NGL) προς την Επιτροπή (15 Οκτωβρίου 1997)

Θέμα: Διανοητικές ασθένειες

Η 10η Οκτωβρίου 1996 ήταν η Παγκόσμια Ημέρα Διανοητικής Υγείας. Ο βουλευτής κ. Josu Imaz υπέβαλε γραπτή ερώτηση προς την Ευρωπαϊκή Επιτροπή σχετικά με τη σημασία που πρέπει να αποδοθεί στις διανοητικές ασθένειες, στην οποία η Επιτροπή απάντησε στις 21 Μαΐου 1996.

Στην εν λόγω απάντηση αναφέρεται ότι η Επιτροπή εξετάζει το θέμα των διανοητικών ασθενειών, περιλαμβανομένης της αυτοκτονίας, και ότι διερευνά τις δυνατότητες πρόληψης των αυτοκτονιών στο πλαίσιο κάποιου προγράμματος.

Είναι όμως προφανές ότι αυτού του είδους οι αυτοκτονίες (που εντάσσονται στο πλαίσιο των διανοητικών ασθενειών) αποτελούν απόρροια των διανοητικών ασθενειών.

Ως εκ τούτου:

1. Έχει εκπονήσει η Επιτροπή ή σκοπεύει να εκπονήσει κάποιο πρόγραμμα για την πρόληψη των διανοητικών ασθενειών; Με ποιόν προϋπολογισμό;

2. Από το κονδύλιο Β3-4300 του 1996, ύψους 5 εκατ. ECU, ποιό τμήμα προορίζεται για την ασθένεια Alzheimer και ποιό για «άλλες διανοητικές ασθένειες»; Ποιές; Και με τί ποσό για την καθεμιά;

3. Υπάρχουν κοινοτικές διατάξεις ή συστάσεις προς τις διοικήσεις για την επαγγελματική επανένταξη των ασθενών απο διανοητικές ασθένειες (διαφοροποιούμενων απο τους αναπήρους); Υπάρχει παρακολούθηση απο πλευράς της Ένωσης ως προς την εφαρμογή αυτών των διατάξεων ή συστάσεων από τα κράτη μέλη, και συγκεκριμένα την Ισπανία;

4. Υπάρχουν συστάσεις προκειμένου τα συμβόλαια μερικής απασχόλησης να προσφέρονται σ' αυτές τις κατηγορίες ασθενών, δεδομένου ότι είναι κατάλληλα για την ανάπτυξη των ικανοτήτων τους διότι προλαμβάνουν την δημιουργία αγχωτικών καταστάσεων;

5. Γνωρίζει η Επιτροπή ότι συχνά με την υπογραφή σύμβασης απασχόλησης χάνονται τα δικαιώματα για την είσπραξη επιδομάτων για τα οποία δεν απαιτείται καταβολή εισφορών, οπότε η ανασφάλεια μιάς σταθερής εργασίας λειτουργεί ανασχετικώς επί της επιθυμίας επανένταξης στον κόσμο της εργασίας προκειμένου να μην απολεσθούν τα σχετικά επιδόματα;

Απάντηση του κ. Flynn εξ ονόματος της Επιτροπής (6 Νοεμβρίου 1997)

Το 1996, διατέθηκε κονδύλιο 5 εκατ. ECU για διακρατικές δραστηριότητες με σκοπό τη βελτίωση του βιοτικού επιπέδου των ατόμων που πάσχουν από νευροεκφυλιστικές νόσους, ιδίως του τύπου Alzheimer (disease Alzheimer type -DAT) και των σχετικών παθήσεων, και του βιοτικού επιπέδου των ατόμων που φροντίζουν αυτούς τους ασθενείς. Ύστερα από πρόσκληση υποβολής προτάσεων, επελέγησαν για χρηματοδότηση 26 προγράμματα σχετικά με τη νόσο του Alzheimer, που καλύπτουν διάφορα θέματα.

Δεν υπάρχει κοινοτικό πρόγραμμα δημόσιας υγείας για την πρόληψη των διανοητικών ασθενειών. Πάντως, στο πρόγραμμα κοινοτικής δράσης για την προαγωγή της υγείας, την ενημέρωση, την εκπαίδευση και την κατάρτιση στο πλαίσιο της δράσης στον τομέα της δημόσιας υγείας ((Απόφαση αριθ. 645/96/ΕΚ, ΕΕ L 95 της 16.4.1996 )), έχει δοθεί προτεραιότητα στην προαγωγή της διανοητικής υγείας. Πρόκειται για ένα από τα οκτώ θέματα υγείας στα οποία επικεντρώνεται το ενλόγω πρόγραμμα.

Στην ανακοίνωση της Επιτροπής που προτείνει ένα κοινοτικό πρόγραμμα δράσης σχετικά με την πρόληψη των τραυματισμών στο πλαίσιο της δράσης στον τομέα της δημόσιας υγείας ((COM(97) 178 τελικό )), οι αυτοκτονίες συγκαταλέγονται στα πέντε κύρια θέματα.

Δεν υπάρχουν κοινοτικές διατάξεις ή συστάσεις για την επαγγελματική επανένταξη των ατόμων με διανοητικές μειονεξίες. Παρόλα αυτά, σε μια μελλοντική ανακοίνωση σχετικά με την απασχόληση των ατόμων με ειδικές ανάγκες, θα αναλυθεί το ζήτημα της μετάβασης στην απασχόληση, συμπεριλαμβανομένων των συνεπειών της καταβολής μη ανταποδοτικής σύνταξης και της σταθερής απασχόλησης στην ανοικτή αγορά εργασίας.

Το 1997 διατέθηκε κονδύλιο 11,8 εκατ. ECU για προπαρασκευαστικά μέτρα της συνεργασίας με σκοπό την προώθηση της ισότητας ευκαιριών των ατόμων με ειδικές ανάγκες, ιδίως για την ενίσχυση των δραστηριοτήτων μη κυβερνητικών οργανώσεων και ενώσεων των ατόμων με ειδικές ανάγκες. Τον Απρίλιο του 1997 δημοσιεύθηκε πρόσκληση υποβολής προτάσεων. Σήμερα, έχουν προεπιλεγεί για χρηματοδότηση 128 προτάσεις, στις οποίες περιλαμβάνονται 13 προγράμματα για τα άτομα με διανοητικές μειονεξίες.